《海云阁》
宋代·释圆悟

天风来海门，惊浪作飞雨。
岸云过已尽，陇树青可数。
挂帆鸥鸟外，清吟正凝伫。
欲去犹未能，渔灯粲烟渚。

作者简介：释圆悟，号枯崖，福清（今属福建）人。能诗画，喜作竹石。理宗淳祐间住泉州光福寺，有《枯崖集》（《竹溪鬳斋十一稿续集》卷一○《泉州重修兴福寺记》），已佚。《画史会要》卷三有传。今录诗二十九首。